***Projekts***

**Informatīvais ziņojums par apropriācijas pārdali**

**Vides aizsardzības un reģionālās attīstības ministrijas pasākumiem**

Vides aizsardzības un reģionālās attīstības ministrija ir sagatavojusi izskatīšanai Ministru kabineta sēdē informatīvo ziņojumu par apropriācijas pārdali Vides aizsardzības un reģionālās attīstības ministrijas (turpmāk – VARAM) pasākumiem.

Informatīvais ziņojums sagatavots, lai sniegtu informāciju par VARAM priekšlikumiem apropriācijas pārdalei VARAM vidējā termiņa budžeta 2018.-2020.gadam ietvaros no VARAM neatliekamā pasākuma “Salaspils kodolreaktora likvidācijas pasākumu kopuma izpildes nodrošināšana” 2019. un 2020.gadam uz VARAM 2019. un 2020. gadā turpināmiem pasākumiem, lai nodrošinātu Salaspils kodolreaktora uzturēšanas darbus un Padomju okupācijas upuru piemiņas memoriāla kompleksa būvniecība procesu, kā arī lemtu par apropriācijas pārdali VARAM budžeta ietvaros. Pārdalei nav ietekmes uz valsts budžetu.

**I. Pašreizējās situācijas raksturojums**

Latvijā ir izstrādāta Radioaktīvo atkritumu pārvaldības programma, kas ar Ministru kabineta 2017. gada 10. maija rīkojumu Nr. 233 “Grozījumi Vides politikas pamatnostādnēs 2014.-2020. gadam” iekļauta Vides politikas pamatnostādnēs 2014.-2020. gadam. Radioaktīvo atkritumu pārvaldības programmā iekļauta arī informācija par nepieciešamajiem pasākumiem un pieejamo valsts budžeta finansējumu radioaktīvo atkritumu pārvaldības sistēmas uzlabošanai Latvijā, tai skaitā radioaktīvo atkritumu tvertnes un ilgtermiņa glabātavas būvniecībai, un Salaspils kodolreaktora likvidēšanai un uzturēšanai.

Latvijai ir pienākums nodrošināt videi un iedzīvotājiem drošas radioaktīvo atkritumu pārvaldības sistēmas attīstību valstī. Lai nodrošinātu videi un iedzīvotājiem drošu, ilgtspējīgu un modernu radioaktīvo atkritumu apsaimniekošanu glabātavā “Radons” nepieciešami infrastruktūras uzlabojumi. Jaunas radioaktīvo atkritumu tvertnes būvniecība glabātavā “Radons” ir nepieciešama, lai nodrošinātu Salaspils kodolreaktora likvidēšanas un demontāžas gaitā radušos radioaktīvo atkritumu apglabāšanu, kā arī nodrošinātu vietu arī citu darbību rezultātā radīto radioaktīvo atkritumu apglabāšanai.

Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – LVĢMC) 2018.gada 26.janvārī izsludināja starptautisku iepirkumu “Jaunas radioaktīvo atkritumu tvertnes un ilgtermiņa glabātavas būvprojekta izstrāde un būvniecība radioaktīvo atkritumu glabātavā “Radons”” un 2018.gada 7.aprīlī izsludināja starptautisku iepirkumu “Salaspils kodolreaktora likvidācija”. Izvērtējot saņemtos piedāvājums, secināts, ka piedāvātās līgumcenas būtiski pārsniedz valsts budžetā pieejamo finansējumu, kas paredzēts, lai veiktu jaunas radioaktīvo atkritumu tvertnes un ilgtermiņa glabātavas būvprojekta izstrādi un būvniecību radioaktīvo atkritumu glabātavā “Radons” (turpmāk - glabātavā “Radons”), kā arī lai veiktu Salaspils kodolreaktora likvidēšanu. Abu projektu realizēšanai nepieciešamās izmaksas tika aprēķinātas 2003.gadā, bet Salaspils kodolreaktora likvidēšanai izmaksu aktualizācija veikta 2013.gadā. 2018.gadā saņemtie piedāvājumi būtiski pārsniedz budžetā šim mērķiem pieejamo finansējumu.

Nepietiekošais finansējums līdz šim brīdim nav ļāvis īstenot Salaspils kodolreaktora likvidēšanas pasākumus, kā arī nav iespējams uzsākt jaunas radioaktīvo atkritumu tvertnes un ilgtermiņa glabātavas būvniecību glabātavā “Radons”. Attiecīgi 2018.gadā nav iespējams izmantot valsts budžetā šiem mērķiem paredzēto finansējumu iepriekš plānotajā apmērā.

VARAM sagatavoja un iesniedza izskatīšanai Ministru kabineta 2018.gada 4.decembra sēdē informatīvo ziņojumu (TA-1946) “Jaunas radioaktīvo atkritumu tvertnes, ilgtermiņa glabātavas un esošo radioaktīvo atkritumu tvertņu pārsegšanas projekta izstrāde radioaktīvo atkritumu glabātavai “Radons” un Salaspils kodolreaktora izpētes un demontāžas projekta izstrāde” (turpmāk - ziņojums par “Radons” un Salaspils kodolreaktora izpētes un demontāžas projekta izstrādi), kurā tiek piedāvāts jauns risinājums, paredzot veikt jaunu iepirkumu būvprojektu izstrādei abiem projektiem, vienlaikus nosakot, ka pirms saistību uzņemšanās VARAM jāinformē Ministru kabinets par iepirkumos plānoto darbu aktuālajām izmaksām, nepieciešamības gadījumā piedāvājot ietekmes neitralizējošus pasākumus.

Vidējā termiņa budžetā 2018.-2020.gadam VARAM neatliekamajam pasākumam “Salaspils kodolreaktora likvidācijas pasākumu kopuma izpildes nodrošināšana” ir paredzēts finansējums 1 040 915 *euro* 2019.gadā un 991 915 *euro* 2020.gadā, no kuriem tieši aktivitātei “Salaspils kodolreaktora likvidēšana” paredzēti 984 000 euro 2019.gadā un 935 000 euro 2020.gadā, kas 2019. un 2020.gadā nebūs nepieciešami.

Tajā paša laikā VARAM jāturpina nodrošināt Salaspils kodolreaktora uzturēšanas darbus: objekta apsardzi, ēkas un apkārtējās teritorijas uzturēšanai, regulārajam radiācijas monitoringam objektā un citiem izdevumiem, kas gadā sastāda 150 000 euro. Detalizēts uzturēšanas izdevumu aprēķins ir pielikumā. Finansējums VARAM budžetā minētajam mērķim bija paredzēts līdz 2018.gadam ieskaitot. Ņemot vērā, ka Salaspils kodolreaktora likvidēšana kavējās, jāturpina objekta uzturēšana, lai nodrošinātu sabiedrības drošību.

Ministru kabineta protokollēmuma projektā ziņojumam par “Radons” un Salaspils kodolreaktora izpētes un demontāžas projekta izstrādi ir paredzēts, ka jautājumu par Salaspils kodolreaktora uzturēšanas darbu nodrošināšanai 2019. gadā un 2020. gadā nepieciešamo finansējumu 150 000 euro apmērā izskatīt Ministru kabinetā vienlaikus ar informatīvo ziņojumu “Par valsts budžeta izdevumu pārskatīšanas 2019., 2020.un 2021.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2019., 2020.un 2021.gadam” un likumprojekta “Par valsts budžetu 2019.gadam” izstrādes procesā” (turpmāk – informatīvā ziņojuma projekts par izdevumu pārskatīšanu).

Finanšu ministrijas sagatavotajā informatīvā ziņojuma projektā par izdevumu pārskatīšanu, pārskatot jautājumu par piešķirto finansējumu VARAM neatliekamajam pasākumam “Salaspils kodolreaktora likvidācijas pasākumu kopuma izpildes nodrošināšana”, tiek piedāvāts VARAM budžeta programmas 28.00.00 "Meteoroloģija un bīstamo atkritumu pārvaldība" ietvaros no 2016.-2018.gada neatliekamā pasākuma "Salaspils kodolreaktora likvidācijas pasākumu kopuma izpildes nodrošināšanai" neizmantoto finansējumu 2019. un 2020.gadā 150 000 euro apmērā novirzīt Salaspils kodolreaktora uzturēšanas darbiem. Minētā informatīvā ziņojuma izskatīšana Ministru kabinetā vēl nav notikusi, kas nozīmē, ka šobrīd lēmums par finansējuma nodrošināšanu minētai funkcijai nav pieņemts. Lai turpinātu veikt Salaspils kodolreaktora uzturēšanas darbus 2019. un 2020.gadā, nepieciešams pieņemt Ministra kabineta lēmumu par apropriācijas pārdali VARAM budžeta ietvaros minēto funkciju nodrošināšanai.

Kopš 2017.gada VARAM pilda Latvijas Okupācijas muzeja likuma 6.pantā VARAM noteiktas funkcijas, kas saistītas ar Padomju okupācijas upuru piemiņas memoriāla kompleksa būvniecības procesa kontroli. Funkciju izpildei VARAM bija piešķirts finansējums 2017. un 2018.gadam. 2018.gadā ir veikti grozījumi šajā likumā, pagarinot VARAM noteikto funkciju izpildi līdz 2020.gada 31.decembrim.

Ņemot vērā, ka Latvijas Okupācijas muzeja likumā VARAM noteikto funkciju izpildei 2019. un 2020.gadā nebija paredzēts finansējums VARAM budžetā, Ministru kabineta 2018.gada 12.jūnija sēdē, izskatot Ministru kabineta rīkojuma projektu “Par finansējumu Padomju okupācijas upuru piemiņas memoriāla kompleksa izveides izdevumu segšanai”, lēmis (Ministru kabineta 2018.gada 12.jūnija sēdes protokola Nr.28 41.§ 6.punkts) VARAM nepieciešamo finansējumu 2019. un 2020.gadam Padomju okupācijas upuru piemiņas memoriāla kompleksa būvniecība procesa kontroles nodrošināšanai (neiekļaujos tiesvedības izdevumus) nodrošināt likumprojekta “Par valsts budžetu 2019.gadam” un likumprojekta “Par vidēja termiņa budžeta ietvaru 2019., 2020. un 2021.gadam” sagatavošanas procesā, kas nozīmē, ka šobrīd lēmums par finansējuma nodrošināšanu minētai funkcijai nav pieņemts.

Lai turpinātu veikt Latvijas Okupācijas muzeja likuma 6.pantā VARAM noteiktas funkcijas - Padomju okupācijas upuru piemiņas memoriāla kompleksa būvniecības procesa kontroli 2019. un 2020.gadā, nepieciešams pieņemt Ministra kabineta lēmumu par apropriācijas pārdali VARAM budžeta ietvaros minēto funkciju nodrošināšanai. Nepieciešama finansējuma aprēķins ir informatīvā ziņojuma pielikumā.

**II. Turpmākā rīcība**

VARAM ierosina Ministru kabinetam atbalstīt apropriācijas pārdali no Vides aizsardzības un reģionālās attīstības ministrijas budžeta programmas 28.00.00 “Meteoroloģija un bīstamo atkritumu pārvaldība” 2016.-2018. gada budžeta neatliekamā pasākuma “Salaspils kodolreaktora likvidācijas pasākumu kopuma izpildes nodrošināšana” 2019. un 2020.gadam 250 713 *euro*, tai skaitā 150 000 *euro* budžeta programmas 28.00.00 “Meteoroloģija un bīstamo atkritumu pārvaldība” ietvaros, lai nodrošinātu Salaspils kodolreaktora uzturēšanas darbus, un 100 713 *euro* uz Vides aizsardzības un reģionālās attīstības ministrijas budžeta programmu 97.00.00 “Nozaru vadība un politikas plānošana” Padomju okupācijas upuru piemiņas memoriāla kompleksa būvniecība procesa kontroles nodrošināšanai.

Vides aizsardzības un

reģionālās attīstības ministrs Kaspars Gerhards

I.Koteļņikova, tālr.67026922,

[irena.kotelnikova@varam.gov.lv](mailto:irena.kotelnikova@varam.gov.lv)